De fleste danskere har formentlig kigget irriterende på benzinstanderen i 2011. I hvert fald nåede benzinprisen i løbet af året nye rekord-niveauer. Listeprisen toppede i maj måned med 12,85 kroner for en liter benzin med 95 oktan. Ser vi på hele året, så endte listeprisen på benzin på 12,33 kroner i gennemsnit. Det er ifølge Realkredit Danmark den højeste årlige listepris på benzin nogensinde. Til sammenligning lå den gennemsnitlige benzinpris på 11,02 kroner i 2010 og blot 9,81 kroner i 2009. Benzinprisen toppede i 1982 med en gennemsnitlige literpris, der svarer til 12,74 kroner i 2011. Men benzinpriserne i 2011 var høje nok til, at det kunne mærkes på samfundsøkonomien, fordi de var med til at trække købekraft ud af danskernes husholdningsbudgetter, mener Christian Hilligsøe Heinig, cheføkonom hos Realkredit Danmark. - De dyre benzinpriser har hermed også været en forklarende faktor på både den sløje udvikling i reallønnen og den træge forbrugsudvikling, siger Christian Hilligsøe Heinig. Han mener ikke, at der er grund til at forvente, at benzinregningen falder ret meget i 2012.

Referat:
Den gennemsnitlige benzinpris lå i 2011 på 12,33 kroner pr.
liter. Det er det dyreste siden 1982.